Stripovi koje smo voleli (knjiga)

**Stripovi koje smo voleli: izbor stripova i stvaralaca sa prostora bivše Jugoslavije u XX veku** (2011) je kritički leksikon namenjen najširoj publici. Prvi put u istoriji istraživanja popularne kulture na jednom mestu su predstavljana najvažnija dela i autorski opusi jednog od središta evropskog stripa.

U knjizi su dati osnovni podaci, uzorci tabli, kao i kritike ili citati iz kritika za oko 400 stripova od oko 400 autora (oko 200 crtača, 150 scenarista, 50 književnika po čijim delima su urađeni stripovi).

Knjigu su priredila i napisala trojica autora – Živojin Tamburić, Zdravko Zupan i Zoran Stefanović, uz pomoć stotinak kritičara i autora stripa celog Zapadnog Balkana. Predgovor knjizi je napisao ugledni britanski istoričar stripa Pol Gravet.

Knjiga je objavljena na srpskom jeziku, sa najvažnijim delovima i na engleskom, tako da ima i engleski naslov: *The Comics We Loved: Selection of 20th Century Comics and Creators from the Region of Former Yugoslavia*. Izdavač je „Omnibus“, Beograd.

## Metodologija

Jugoslavija je u XX veku bila područje koje ne samo što je gajilo masovnu stripsku kulturu, već je dalo i brojna dobra ostvarenja istoriji svetskog stripa, pa čak i neka remek-dela. Ta tradicija se nastavlja i danas u zemljama koje su nasledile Jugoslaviju: Srbiji, Hrvatskoj, Makedoniji, Sloveniji, Bosni i Hercegovini i Crnoj Gori.

Kriterijumi po kojima su stripovi uvršćeni u kritički leksikon jesu: estetski i zanatski dometi, omiljenost kod publike, posebnost u izrazu ili uticaju, sociološka relevantnost, ali i kurioziteti.

Knjigu odlikuju i brojni ekskluzivni podaci, ali i ponovno otkrivanje mnogih zaboravljenih autorskih opusa nakon više decenija zaborava.

## Kritička recepcija

* „Kada na jednom mestu dobijete uredno pobrojane najvažnije autore, izdanja, urednike, teoretičare i kritičare stripa, onda to znači da je pred vama vodič u koji možete imati beskrajno poverenje.“ – Momčilo Rajin (istoričar umetnosti, urednik i publicista)
* „*Stripovi koje smo voleli* Živojina Tamburića, Zdravka Zupana i Zorana Stefanovića predstavlja pionirski poduhvat u oblasti istorije i kritike devete umetnosti u Srbiji i Jugoslaviji.“ – Vasa Pavković (književnik, urednik i kritičar)
* „*Stripovi koje smo voleli* je knjiga koja će u XXI veku biti podsetnik na jedan od manje apostrofiranih kulturoloških činilaca koji su tokom prethodnog veka oblikovali svest savremenika.“ – Slobodan Ivkov (urednik, kritičar i selektor izložbi)
* „U ovoj knjizi, smeli i oštroumni priređivači ostvarili su izuzetno postignuće, pročešljavajući hiljade tabli stripova i stripskih kritika, i destilovali opčinjavajuću azbuku crtača i scenarista koji su oblikovali i razvijali ne samo strip svoje domovine već u nekoliko slučajeva i svetski strip.“ – Pol Gravet (pisac, selektor izložbi, istoričar međunarodnog stripa, direktor Festivala "Komika" u Londonu)

## Nagrade i priznanja

* Nagrada za izdavački poduhvat godine na Sajmu knjiga u Beogradu 2011.
* „Stripski događaj godine“ po izboru časopisa *NIN*, Beograd
* „Najbolje knjige 2011“ (kategorija: strip, posebno isticanje) po izboru dnevnika *Jutarnji list*, Zagreb

## Vanjske veze
* „Stripovi koje smo voleli“ - zvanični sajt izdavača
* Dodeljene nagrade 56. Međunarodnog sajma knjiga  (zvanični sajt Sajma, 27. oktobar 2011.)
* Comics Culture in Yugoslavia: World-Class Innovators & Remarkable Visionaries by Paul Gravett